om den holdning, som på Den Europæiske Unions vegne skal indtages i det fælles udvalg, der er nedsat i henhold til aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner, for så vidt angår vedtagelsen af fælles driftsprocedurer

BEGRUNDELSE

1.Forslagets genstand

Dette forslag vedrører afgørelsen om fastlæggelse af den holdning, der skal indtages på Unionens vegne i det fælles udvalg, der er nedsat i henhold til aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner, i forbindelse med den påtænkte vedtagelse af en afgørelse om vedtagelse af fælles driftsprocedurer.

2.Baggrunden for forslaget

2.1.Aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner

Aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner ("aftalen") har til formål at forbinde EU's emissionshandelssystem ("EU's emissionshandelssystem") med det schweiziske emissionshandelssystem ved at tillade, at kvoter udstedt i det ene system kan handles og anvendes i det andet med henblik på at overholde lovgivningen, hvilket vil forbedre mulighederne for at modvirke klimaforandringerne. Aftalen trådte i kraft den 1. januar 2020.

2.2.Det fælles udvalg

Det fælles udvalg, der blev nedsat ved aftalens artikel 12, har ansvaret for at forvalte aftalen og sikre dens gennemførelse. Udvalget kan beslutte at vedtage nye bilag til aftalen eller ændre eksisterende bilag. Det kan også drøfte ændringer af artiklerne i aftalen, fremme udveksling af synspunkter angående parternes lovgivning og foretage evalueringer af aftalen.

Det fælles udvalg er et bilateralt organ, der består af repræsentanter for begge parter (EU og Schweiz). Afgørelser, der træffes af det fælles udvalg, accepteres af begge parter.

Ifølge aftalens artikel 3, stk. 6, skal administratoren af det schweiziske register og Unionens centrale administrator fastlægge fælles driftsprocedurer for tekniske og andre forhold, som er nødvendige for driften af forbindelsen mellem EU-registrets EU-transaktionsjournal (EUTL) og det schweiziske registers supplerende transaktionsjournal (SSTL), under hensyntagen til prioriteter i den nationale lovgivning. De fælles driftsprocedurer træder i kraft, når de er vedtaget ved afgørelse truffet af det fælles udvalg.

2.3.Det fælles udvalgs påtænkte retsakt

På sit tredje møde, som vil blive afholdt i 2020, skal det fælles udvalg vedtage en afgørelse i henhold til aftalens artikel 3, stk. 6, om vedtagelse af fælles driftsprocedurer ("den påtænkte retsakt").

Formålet med den påtænkte retsakt er at fastlægge driftsprocedurer, som skal anvendes af begge sider, og som vedrører tekniske og andre forhold, som er nødvendige for driften af forbindelsen mellem EUTL og SSTL, under hensyntagen til prioriteter i den nationale lovgivning. Med henblik herpå fastlægger den de proceduremæssige krav til driften. For at minimere risikoen for svindel, misbrug eller kriminelle aktiviteter med registrene og for at beskytte forbindelsens integritet bør de nærmere oplysninger om de nødvendige procedurer samt de tilgrundliggende overvejelser og aftaler behandles fortroligt. Den påtænkte retsakt beskriver de nødvendige elementer på et højt niveau uden at afsløre procedurer og oplysninger vedrørende forbindelsens sikkerhed. Disse bør indgå i yderligere tekniske retningslinjer, der skal udarbejdes af en arbejdsgruppe i overensstemmelse med aftalens artikel 12, stk. 5. Arbejdsgruppen skal som minimum omfatte administratoren af det schweiziske register og Unionens centrale administrator, som begge bør sikre fortsat, effektiv og virkningsfuld drift af forbindelsen samt passende tilpasning til den tekniske udvikling og nye krav vedrørende forbindelsens sikkerhed. På grund af disse retningslinjers tekniske og følsomme karakter og behovet for at tilpasse dem for at opretholde et passende sikkerhedsniveau for forbindelsen bør repræsentanter for Unionen i det fælles udvalg underrettes og i givet fald blive enige om sådanne retningslinjer uden yderligere afgørelse truffet af Rådet.

Den påtænkte retsakt bliver bindende for parterne i overensstemmelse med aftalens artikel 3, stk. 6, som kræver, at de fælles driftsprocedurer træder i kraft, når de vedtages ved afgørelse truffet af det fælles udvalg. I overensstemmelse med aftalens artikel 12, stk. 3, er afgørelser truffet af det fælles udvalg i de tilfælde, der er omhandlet i aftalen, efter deres ikrafttræden bindende for parterne.

3.Holdning, der skal indtages på Unionens vegne

Rådsafgørelsen, som er baseret på dette forslag fra Kommissionen, fastlægger Den Europæiske Unions holdning, for så vidt angår den afgørelse, det fælles udvalg skal træffe om vedtagelsen af fælles driftsprocedurer for driften af forbindelsen mellem EUTL og SSTL.

I henhold til aftalens artikel 3, stk. 6, skal der fastlægges fælles driftsprocedurer, som træder i kraft, når de er vedtaget ved afgørelse truffet af det fælles udvalg. De fælles driftsprocedurer fastlægger de driftsprocedurer, som begge parter skal overholde for at anvende forbindelsen mellem EUTL og SSTL. Derfor er de nødvendige for, at forbindelsen kan fungere.

I overensstemmelse med det fælles udvalgs afgørelse nr. 2/2019 af 5. december 2019 omhandler de fælles driftsprocedurer en foreløbig løsning til iværksættelse af forbindelsen mellem EU's emissionshandelssystem og Schweiz' emissionshandelssystem. Den foreløbige løsning bør være tilgængelig fra maj 2020 eller så hurtigt som muligt derefter.

Udviklingen af et velfungerende internationalt CO2-marked gennem en bottom up-sammenkobling af emissionshandelssystemer er et af Unionens og det internationale samfunds langsigtede politiske mål, navnlig som middel til at nå klimamålene i Parisaftalen. I denne forbindelse kan EU's emissionshandelssystem i henhold til artikel 25 i direktivet om en ordning for handel med kvoter for drivhusgasemissioner i Fællesskabet (EU's emissionshandelssystem — EU ETS) kobles sammen med andre emissionshandelssystemer, hvis de er obligatoriske, omfatter absolutte emissionslofter og er kompatible, som det er tilfældet med det schweiziske system. Efter aftalens ikrafttræden den 1. januar 2020 udgør de fælles driftsprocedurer, der træder i kraft, et vigtigt skridt hen imod gennemførelsen af aftalen.